Senzangakhona kaJama (ongeveer 1762–1816) was 'n Zoeloekoning. Hy volg sy pa, Jama kaNdaba op. Hy is veral bekend as die vader van Shaka Zulu. Sy naam is afgelei van die Zoeloe woord wat beteken: hy wat optree met goeie rede. Senzangakhona het ten minste sestien vroue gehad by wie hy veertien seuns gehad het. Dogters is nie getel nie. Sy derde vrou, Nandi kaBhebhe eLangeni (Nandi, die dogter van Bhebhe, vanaf die Langeni-distrik), het sy eerste seun, Shaka uit die eg gebaar. Die verhouding was potensieel bloedskande, want Senzangakhona se ma was 'n vrou wat vanaf eLangeni afkomstig was. Nandi kon daarom nie as die hoofvrou erken word nie. Een van sy ander vroue het geboorte geskenk aan Sigujana, wat Senzangakhona sou opvolg. Sigujana is egter dood voor Shaka teruggekeer het om as die koning gekroon te word. Sy sesde vrou, Mpikase kaMlilela Ngobese, baar Dingaan, wat die koningskap oorgeneem het nadat hy sy halfbroer Shaka in 1828 (by die hedendaagse Stanger) om die lewe gebring het.